ไฟแนนซ์ทูเดย์
...แม้ปัญหาในเรื่องการขายข้าวของรัฐบาลจะเป็นที่จับตาของภาคธุรกิจและคาใจของคนไทยจำนวนมาก แต่ โอฬาร ไชยประวัติ ประธานผู้แทนการค้าไทย และที่ปรึกษาด้านเศรษฐกิจนายกรัฐมนตรี บอกว่า นี่แค่ตอนต้นของหนังเรื่องยาว อย่าเพิ่งตีโพยตีพายว่าข้าวในโครงการรับจำนำข้าวทุกเมล็ดจะขายไม่ได้ จนทำให้ไทยต้องเสียแชมป์ส่งออกข้าว ขณะที่คนในกระทรวงการคลัง บอกว่า ที่ผ่านมาจำนำข้าวปีละไม่ถึง 5 ล้านตัน รัฐบาลยังขายไม่หมดปล่อยให้เป็นหนี้ค้างเป็นสิบๆ ปี จนต้องตั้งกรรมการมาชำระบัญชีหนี้เก่าเป็นแสนล้านบาท ดังนั้นการระบายข้าวจำนวนมหาศาล 1819 ล้านตัน ภายในเวลา 2 ปีนั้น จึงเป็นเรื่องที่อิมพอสซิเบิลมาก
30 พ.ย. 2555

...แม้ปัญหาในเรื่องการขายข้าวของรัฐบาลจะเป็นที่จับตาของภาคธุรกิจและคาใจของคนไทยจำนวนมาก แต่ โอฬาร ไชยประวัติ ประธานผู้แทนการค้าไทย และที่ปรึกษาด้านเศรษฐกิจนายกรัฐมนตรี บอกว่า นี่แค่ตอนต้นของหนังเรื่องยาว อย่าเพิ่งตีโพยตีพายว่าข้าวในโครงการรับจำนำข้าวทุกเมล็ดจะขายไม่ได้ จนทำให้ไทยต้องเสียแชมป์ส่งออกข้าว ขณะที่คนในกระทรวงการคลัง บอกว่า ที่ผ่านมาจำนำข้าวปีละไม่ถึง 5 ล้านตัน รัฐบาลยังขายไม่หมดปล่อยให้เป็นหนี้ค้างเป็นสิบๆ ปี จนต้องตั้งกรรมการมาชำระบัญชีหนี้เก่าเป็นแสนล้านบาท ดังนั้นการระบายข้าวจำนวนมหาศาล 1819 ล้านตัน ภายในเวลา 2 ปีนั้น จึงเป็นเรื่องที่อิมพอสซิเบิลมาก 
...ใครที่ลุ้นในเรื่องหวยออนไลน์โปรดรออีกนิด เบญจา หลุยเจริญ อธิบดีกรมศุลกากร และประธานกรรมการสำนักงานสลากกินแบ่งรัฐบาล ออกปากเรื่องหวยออนไลน์ว่า อยากทำให้ถูกต้องที่สุด เพราะเหลืออายุราชการอีกเพียงปีกว่าๆ ก็อยากเกษียณราชการไปแบบสบายๆ ไม่อยากให้เกิดปัญหาติดตัวขึ้นมาภายหลัง ที่สำคัญต้องตีโจทย์ให้แตกว่า ความเห็นของ ป.ป.ช.ที่ขอให้มีการนำเงินกลับไปทำประโยชน์ให้สังคม หมายถึงการตั้งกองทุนหรืออะไรกันแน่ ขอให้เรื่องนี้มีภาพที่แน่ชัดก่อน ส่วนเรื่องอื่นค่อยว่ากันทีหลัง 
...หากดูดีๆ จะเห็นว่าธนาคารเฉพาะกิจของรัฐในยุคนี้ มีการลงทุนใช้สื่อในการแย่งชิงเงินฝากกันไม่น้อยหน้าธนาคารพาณิชย์ ล่าสุด ลักษณ์ วจนานวัช ผู้จัดการ ธ.ก.ส. เข็นโฆษณาเงินฝากออมทรัพย์ทวีโชค ซึ่งเป็นเงินฝากที่มีสิทธิลุ้นรางวัลเพียบ ทั้งรถยนต์และมอเตอร์ไซค์ แถมยังร้องเพลงกันโจ๋งครึ่มป่าวประกาศถึงสมุดเงินฝากเล่มแดง แหมฟังแล้วสะกิดใจว่า ทำไม ธ.ก.ส.ที่เคยใช้ “สีเขียว” เพื่อการสื่อถึงการเป็นธนาคารเพื่อการเกษตร แต่ทำไมวันนี้กลับแต่งองค์ทรงเครื่องมาอินเลิฟๆ “สีแดงแจ๊ดแจ๋” หรือว่าธนาคารแห่งนี้ต้องการจะสื่อภาพลักษณ์ถึงกลุ่มลูกค้าคนรักชอบใจในสีแดงกันแน่ เพราะยุคนี้จะถูกจะแพงก็ต้องแดงไว้ก่อนใช่มั้ยคะ 
...ธนาคารสแตนดาร์ดชาร์เตอร์ด (ไทย) ดอดฉกตัว พลากร หวั่งหลี ประธานเจ้าหน้าที่บริหารประจำประเทศไทย ธนาคารเดอะ รอยัล แบงก์ ออฟ สกอตแลนด์ (RBS) ทายาทตระกูลหวั่งหลี เข้ารับตำแหน่งรองกรรมการผู้จัดการใหญ่ สายงานการตลาดลูกค้าบริษัทและสถาบัน มีผลตั้งแต่วันที่ 29 พ.ย.ที่ผ่านมา พลากร มีประสบการณ์ทำงานแวดวงการเงินและการธนาคารกว่า 19 ปี